Source: https://www.financnasprava.sk/sk/podnikatelia/dane/dan-z-pridanej-hodnoty/registracna-povinnost-pre-dph
Timestamp: 2019-08-21 09:43:32+00:00
Document Index: 9103577

Matched Legal Cases: ['§ 5', '§ 6', '§ 6', '§ 4', '§ 13', '§ 14', '§ 15', '§ 16', '§ 85', '§ 4', '§ 4', '§ 4', '§ 4', '§ 4', '§ 4', '§ 85', '§ 4', '§ 4', '§ 15', '§ 16', '§ 38', '§ 3', '§ 4', '§ 38', '§ 4', '§ 4', '§ 4', '§ 3', '§ 3', '§ 38', '§ 36', '§ 3', '§ 4', '§ 4', '§ 78', '§ 78', '§ 70', '§ 69', '§ 55', '§ 78', '§ 85', '§ 55', '§ 69', '§ 55', '§ 55', '§ 78', '§ 69', '§ 55', '§ 69', '§ 66', '§ 70', '§ 11', '§ 7', '§ 7', '§ 11', '§ 78', '§ 7', '§ 7', '§ 7', '§ 7', '§ 7', '§ 15', '§ 7', '§ 7', '§ 7', '§ 7', '§ 69', '§ 4', '§ 4', '§ 5', '§ 6', '§ 7', '§ 69', '§ 70', '§ 7', '§ 15', '§ 7', '§ 69', '§ 15', '§ 7', '§ 15', '§ 7', '§ 69', '§ 7', '§ 15', '§ 7', '§ 7', '§ 7', '§ 4', '§ 4', '§ 5', '§ 6', '§ 15', '§ 16', '§ 15', '§ 7', '§ 15', '§ 47', '§ 7', '§ 7', '§ 16', '§ 15', '§ 7', '§ 7', '§ 16', '§ 15', '§ 7', '§ 4', '§ 7', '§ 15', '§ 7', '§ 7', '§ 69', '§ 15', '§ 7', '§ 7', '§ 15', '§ 69', '§ 70', '§ 69', '§ 80', '§ 15', '§ 70', '§ 15']

Registračná povin... - PFS
Registráciu zahraničnej osoby upravujú § 5 a § 6 zákona o DPH a zmenu registrácie platiteľa § 6a zákona o DPH. Informácie k registrácii zahraničných osôb, ako aj k zmene registrácie, nájdete v časti Práva a povinnosti zahraničnej osoby.
Registrácia orgánov verejnej moci
Registračná povinnosť pri nadobudnutí tovaru z iného členského štátu
Registračná povinnosť pri dodaní/prijatí služby do/z iného členského štátu
Povinnosť registrovať sa za platiteľa DPH má každá zdaniteľná osoba, ktorá má sídlo, miesto podnikania alebo prevádzkareň v tuzemsku, a ak nemá takéto miesto, ale má v tuzemsku bydlisko alebo sa v tuzemsku obvykle zdržiava a dosiahne obrat 49 790 eur za najviac 12 predchádzajúcich po sebe idúcich kalendárnych mesiacov.
Žiadateľ o registráciu, - fyzická osoba alebo právnická osoba usadená v SR, je zdaniteľnou osobou, t.j. vykonáva ekonomickú činnosť v zmysle zákona o DPH
Výška dosiahnutého obratu za posledných najviac 12 predchádzajúcich po sebe idúcich kalendárnych mesiacov je 49 790 eur a viac.
Osobou usadenou v SR sa rozumie:
Právnická osoba, ktorá má svoje sídlo alebo prevádzkareň na území SR
Fyzická osoba, ktorá má v SR miesto podnikania, prevádzkareň a ak takéto miesto nemá, tak ak má v SR bydlisko alebo sa v SR obvykle zdržiava.
Zdaniteľnou osobou je aj každá osoba, ktorá príležitostne dodá nový dopravný prostriedok z tuzemska do iného členského štátu, pričom je zdaniteľnou osobou len na tento účel.
Od 1.1.2019 dochádza k zmene definície obratu v § 4 ods. 7 zákona o DPH. Obratom sa rozumie hodnota bez dane dodaných tovarov a služieb v tuzemsku. Miesto dodania tovaru je upravené v § 13 a § 14 zákona o DPH a miesto dodania služieb v § 15 a § 16 zákona o DPH. Po 1.1.2019 sa teda do obratu zahŕňa reálna hodnota dodávok predstavujúca protihodnotu v čase ich dodania. Platby, ktoré boli prijaté pred dodaním tovarov a služieb sa do obratu nezahŕňajú, a to platí v prípade fyzickej ako aj právnickej osoby.
V zmysle prechodného ustanovenia (§ 85kg ods. 1 zákona o DPH) sa do obratu podľa § 4 ods. 7 v znení účinnom od 1. januára 2019 sa zahŕňa aj obrat dosiahnutý podľa § 4 ods. 7 v znení účinnom do 31. decembra 2018. Do obratu podľa § 4 ods. 7 v znení účinnom od 1. januára 2019 sa zahŕňa hodnota bez dane dodaných tovarov a služieb vo výške, v akej nebola zahrnutá do obratu podľa § 4 ods. 7 v znení účinnom do 31. decembra 2018. Na tovary a služby, ktoré boli dodané v období sledovanom podľa § 4 ods. 1 a ktoré neboli zahrnuté do obratu do 31. decembra 2018, sa vzťahuje § 4 ods. 7 v znení účinnom do 31. decembra 2018.
Príklad č. 1 – poskytnutie služby v SR fyzickou osobou a posúdenie obratu: Živnostník vykonáva podnikateľskú činnosť od apríla 2018 (vedie jednoduché účtovníctvo). V období od 1.4. 2018 do 1.12.2018 dodal služby s miestom dodania v tuzemsku v hodnote 35 000 eur a táto suma bola aj reálnym príjmom živnostníka, t. j. faktúry boli zaplatené. Živnostník vystavil dňa 14.12.2018 faktúru za poskytnutú službu (s miestom dodania v tuzemsku) v hodnote 12 000 eur, ktorá bola zaplatená dňa 20.12.2018. Služba bola však dodaná v januári 2019. V januári 2019 okrem tejto služby dodal aj tovar (v tuzemsku) v hodnote 4 500 eur. Má povinnosť požiadať o registráciu pre DPH?
Riešenie: Živnostníkovi vzniká registračná povinnosť pre DPH do 20. februára 2019, pretože k 31.1.2019 dosiahol obrat pre povinnú registráciu (35 000 eur + 12 000 eur + 4 500 eur).
Pri postupe sa uplatní prvá veta prechodného ustanovenia (§ 85kg ods. 1 zákona o DPH), ktorá stanovuje, že do obratu podľa § 4 ods. 7 v znení účinnom od 1. januára 2019 sa zahŕňa aj obrat dosiahnutý podľa § 4 ods. 7 v znení účinnom do 31. decembra 2018.
Príklad č. 2 – predaj tovaru v SR a zároveň aj do iného členského štátu – posúdenie obratu: Právnická osoba so sídlom v SR (s.r.o.) predáva tovar v SR pre slovenských odberateľov, ale aj do iných členských štátov pre zahraničné osoby, pričom prepravu tovaru zo SR do iných členských štátov si zabezpečujú odberatelia. Právnická osoba dosiahla obrat k 31.3.2019 za posledných 12 po sebe idúcich kalendárnych mesiacov 53 000 eur, z toho z dodávok pre slovenských odberateľov vo výške 40 000 eur a z dodávok do iných členských štátov pre zahraničné osoby 13 000 eur. Zahŕňajú sa do obratu aj dodávky tovarov do iných členských štátov v hodnote 13 000 eur?
Riešenie: Do obratu sa zahŕňajú dodávky tovaru s miestom dodania v tuzemsku. Ak je dodanie tovaru bez prepravy, miesto dodania tovaru je tam, kde sa tovar nachádza v čase dodania, čiže v SR. Ak je dodanie tovaru spojené s prepravou, miesto dodania tovaru je tam, kde sa preprava začína uskutočňovať, čiže v danom prípade opäť v SR. To znamená, že právnická osoba si do obratu zahrnie všetky dodávky tovarov, teda aj tie, ktoré dodala do iných členských štátov, pretože miesto dodania tovarov je v SR. Ak právnická osoba dosiahla obrat 53 000 eur k 31.3.2019, bola povinná podať žiadosť o registráciu pre daň do 20.4.2019.
Príklad č. 3 – dodanie reklamných služieb, kúpa tovarov a služieb, nadobudnutie tovaru – posúdenie obratu: Slovenská zdaniteľná osoba poskytuje reklamné služby pre slovenské zdaniteľné osoby, ale aj pre zdaniteľné osoby z iných členských štátov, ktoré majú pridelené IČ DPH v daných členských štátoch. Slovenská zdaniteľná osoba kupuje od slovenských platiteľov DPH tovary a služby a zároveň nadobúda tovary v SR z iného členského štátu. Čo vstupuje do obratu pre účely registrácie za platiteľa DPH?
Riešenie: Do obratu pre účely registrácie za platiteľa DPH za zahŕňa hodnota bez dane dodaných tovarov a služieb v tuzemsku, to znamená, že je potrebné určiť miesto dodania služieb. Pri poskytovaní reklamných služieb pre zdaniteľné osoby sa miesto dodania určí podľa § 15 ods. 1 zákona o DPH, podľa ktorého miesto je tam, kde je príjemca služby usadený (t.j. kde má sídlo, miesto podnikania a pod.). To znamená, že miesto dodania reklamných služieb poskytnutých pre slovenské zdaniteľné osoby je v SR a hodnota bez dane týchto služieb sa zahrnie do obratu. Miesto dodania reklamných služieb poskytnutých pre zdaniteľné osoby z iných členských štátov nie je v SR, ale v členských štátoch, kde sú usadení príjemcovia služieb, a preto hodnota bez dane týchto služieb sa nezahrnie do obratu.
Hodnota prijatých tovarov a služieb v SR ako aj hodnota nadobudnutého tovaru z iného členského štátu sa nezahŕňa do obratu.
Príklad č. 4 – poskytovanie služieb – ťažba dreva – posúdenie obratu: Zdaniteľná osoba s bydliskom v SR vykonáva ťažbu dreva v Maďarsku pre maďarského podnikateľa. Zahŕňa sa hodnota týchto služieb do obratu?
Riešenie: Aby slovenská zdaniteľná osoba vedela posúdiť, či sa hodnota bez dane uvedených služieb zahŕňa do obratu, je potrebné určiť miesto dodania služieb. Pri poskytnutí služieb – ťažby dreva, sa miesto dodania určí podľa § 16 ods. 1 zákona o DPH, podľa ktorého miesto je tam, kde sa nehnuteľnosť nachádza, t. j. v danom prípade v Maďarsku. Pretože miesto dodania uvedených služieb nie je v SR, hodnota bez dane uvedených služieb sa nezahrnie do obratu pre účely registrácie za platiteľa DPH. Slovenská zdaniteľná osoba by sa mala informovať na legislatívu platnú v Maďarsku ohľadom svojich daňových povinností, keďže poskytuje služby s miestom dodania v Maďarsku.
Príklad č. 5 – príležitostný predaj hmotného majetku – posúdenie obratu: Zdaniteľná osoba vykonáva v SR sprostredkovanie obchodu. Zatiaľ nedosahuje obrat pre povinnú registráciu. Vo februári 2019 táto zdaniteľná osoba predala osobný automobil, ktorý mala zaradený v majetku firmy, ktorého dodaním presiahla k 28.2.2019 obrat pre povinnú registráciu. Bola zdaniteľná osoba povinná sa zaregistrovať za platiteľa DPH?
Riešenie: Do obratu pre účely registrácie za platiteľa DPH sa nezahŕňa hodnota príležitostne predaného hmotného majetku. To znamená, že ak v danom prípade ide o príležitostný predaj hmotného majetku, hodnota tohto dodania sa nezahrnie do obratu a zdaniteľná osoba nemá povinnosť podať žiadosť o registráciu za platiteľa DPH.
Ak zdaniteľná osoba dosiahne zákonom stanovený obrat, je povinná do 20. dňa kalendárneho mesiaca nasledujúceho po mesiaci, v ktorom dosiahla obrat, podať žiadosť o registráciu pre daň. Ak zdaniteľná osoba dosiahne obrat už za 2 alebo 3 kalendárne mesiace, vzniká jej povinnosť podať žiadosť o registráciu pre daň už v nasledujúcom mesiaci po dosiahnutí obratu.
Príklad č. 1 – dosiahnutie obratu za 4 kalendárne mesiace: Právnická osoba so sídlom v SR (a.s.) začala v SR vykonávať obchodnú činnosť od 1.1.2019. Za jednotlivé kalendárne mesiace dosiahla uvedené obraty:
• január 2019 obrat vo výške 10 000 eur
• február 2019 obrat vo výške 15 000 eur
• marec 2019 obrat vo výške 20 000 eur
• apríl 2019 obrat 20 000 eur
Je právnická osoba povinná podať žiadosť o registráciu už v máji 2019, keďže jej obrat k 30.04.2019 je 65 000 eur alebo ešte nemusí podať žiadosť o registráciu, pretože neuplynulo 12 kalendárnych mesiacov, za ktoré sa počíta obrat?
Riešenie: Ak právnická osoba dosiahla obrat skôr, ako je 12 po sebe idúcich kalendárnych mesiacov, je povinná podať žiadosť o registráciu za platiteľa DPH už po dosiahnutí obratu, t.j. v danom prípade do 20.5.2019.
Príklad č. 2 – prenájom bytov, ktoré sú v bezpodielovom spoluvlastníctve manželov: Manželia vlastnia byty v SR, ktoré majú v bezpodielovom spoluvlastníctve. Manželia uvedené byty prenajímajú občanom od 1.2.2019. Manžel je platiteľom DPH z titulu poskytovania ubytovacích a reštauračných služieb v SR. Manželka je zamestnaná, nepodniká. Manželia sa dohodli, že príjmy z prenájmu bytov si rozdelia v pomere 30% manžel a 70% manželka. Je manželka povinná podať žiadosť o registráciu za platiteľa DPH? Je manžel povinný zdaniť 30% svojich príjmov daňou z pridanej hodnoty?
Riešenie: Využívanie majetku, teda nájom bytov, ktorý je v bezpodielovom spoluvlastníctve manželov, sa považuje pre účely zákona o DPH za podnikanie oboch manželov v rovnakom pomere, ak sa manželia nedohodnú inak. V danom prípade sa manželia dohodli inak, t.j. u manžela sa bude prenájom považovať za podnikanie v rozsahu 30% a u manželky sa bude prenájom považovať za podnikanie v rozsahu 70%.
Pretože manžel je platiteľom DPH z titulu inej ekonomickej činnosti, nesleduje si obrat pre účely registrácie, pretože už registrovaný je, ale hodnotu služby prenájmu v rozsahu 30% zahrnie medzi svoje zdaniteľné obchody, ktoré sú predmetom DPH a pri prenájme nehnuteľnosti postupuje podľa § 38 zákona o DPH, podľa ktorého je nájom nehnuteľnosti oslobodený od dane.
Manželka si musí sledovať obrat pre účely registrácie za platiteľa DPH, do ktorého zahrnie 70% hodnoty služby prenájmu bytov. Ak by manželka dosiahla obrat 49 790 eur za najviac 12 predchádzajúcich po sebe nasledujúcich kalendárnych mesiacov, je povinná do 20. dňa nasledujúceho mesiaca po dosiahnutí obratu podať žiadosť o registráciu za platiteľa DPH.
Daňový úrad zaregistruje žiadateľa do 21 dní odo dňa doručenia žiadosti o registráciu, vydá žiadateľovi osvedčenie o registrácii pre daň a pridelí mu identifikačné číslo pre daň.
Pri podaní žiadosti o dobrovoľnú registráciu za platiteľa DPH je podstatná skutočnosť, či osoba podávajúca žiadosť je zdaniteľnou osobou, t.j. či vykonáva ekonomickú činnosť v zmysle § 3 zákona DPH. Podľa záväzného výkladu Súdneho dvora EÚ sa aj samotná príprava na budúce zdaniteľné obchody považuje za vykonávanie ekonomickej činnosti (rozhodnutie Súdneho dvora C-268/83). Preto o dobrovoľnú registráciu môže požiadať aj osoba, ktorá v čase podania žiadosti neuskutočňuje žiadne zdaniteľné obchody, avšak má zámer vykonávať podnikateľskú činnosť, pričom prípravu na budúce zdaniteľné obchody vie preukázať hodnovernými dôkazmi.
Registrácia a pridelenie IČ DPH
Ak sú splnené podmienky na registráciu, daňový úrad zaregistruje žiadateľa do 21 dní odo dňa doručenia žiadosti o registráciu, vydá žiadateľovi osvedčenie o registrácii pre daň a pridelí mu identifikačné číslo pre daň. Dňom uvedeným v osvedčení o registrácii pre daň sa zdaniteľná osoba stáva platiteľom dane.
Kedy správca dane nevyhovie žiadosti o dobrovoľnú registráciu za platiteľa DPH
Daňový úrad zamietne žiadosť o dobrovoľnú registráciu za platiteľa DPH vtedy, ak žiadateľ nie je zdaniteľnou osobou.
Platiteľom dane zo zákona v zmysle § 4 ods. 4 sa stáva zdaniteľná osoba v týchto prípadoch:
Zdaniteľná osoba, ak je právnym nástupcom platiteľa, ktorý zanikol bez likvidácie. Zdaniteľná osoba sa stáva platiteľom dane odo dňa, keď sa stala právnym nástupcom, t.j. dňom zápisu do Obchodného registra.
Zdaniteľná osoba, ktorá dodá stavbu alebo jej časť alebo stavebný pozemok alebo prijme platbu pred ich dodaním, ak sa z dodania má dosiahnuť obrat 49 790 eur. Platiteľom dane sa zdaniteľná osoba stáva dňom, ktorý nastane skôr, t.j. buď dodaním nehnuteľnosti alebo prijatím platby pred dodaním nehnuteľnosti. Už samotné dodanie nehnuteľnosti alebo prijatie platby týmto dňom podlieha dani.
pôjde o príležitostný predaj stavby alebo jej časti alebo stavebného pozemku alebo
pôjde o predaj stavby alebo jej časti, ktorá je oslobodená od dane v zmysle § 38 ods. 1 zákona o DPH.
Developerská firma postavila polyfunkčný dom, ktorý predáva po častiach. Byty predáva fyzickým osobám a nebytové priestory firmám. Dňa 10. februára 2019 dostala preddavok na kúpu nebytových priestorov vo výške 50 % dohodnutej ceny - 40 000 eur (dohodnutá cena je 80 000 eur). Stáva sa firma platiteľom dane zo zákona dňom prijatia platby v zmysle § 4 ods. 4 zákona o DPH?
Riešenie: Dňom prijatia platby sa developerská firma stáva platiteľom dane, pretože z dodania časti stavby má dosiahnuť obrat vyšší ako 49 790 eur. Developerská firma sa stala platiteľom dane dňom prijatia platby a vznikla jej už z prijatého preddavku povinnosť odviesť DPH.
Metodický pokyn k registrácii zdaniteľných osôb podľa § 4 zákona č. 222/2004 Z. z. o dani z pridanej hodnoty v znení neskorších predpisov [.pdf; 200 kB; nové okno]
Oznamovacia povinnosť a predloženie dokladov
Zdaniteľná osoba, ktorá sa stala platiteľom DPH zo zákona v zmysle § 4 ods. 4 zákona o DPH, je povinná oznámiť daňovému úradu skutočnosť, na základe ktorej sa stala platiteľom, a to do 10 dní odo dňa vzniku tejto skutočnosti a v tej istej lehote predložiť doklady osvedčujúce túto skutočnosť (napr. zmluvu o predaji podniku, výpis z obchodného registra, zmluvu o dodaní stavby, atď.) Zdaniteľná osoba v tomto prípade nepodáva žiadosť o registráciu za platiteľa dane.
Daňový úrad preverí a porovná skutkový stav s údajmi v oznámení a predložených dokladoch a ak sú údaje v oznámení a dokladoch pravdivé a správne, zaregistruje platiteľa, vydá mu osvedčenie o registrácii pre daň a pridelí mu identifikačné číslo pre daň do 10 dní odo dňa doručenia oznámenia skutočností a dokladov osvedčujúcich túto skutočnosť. Ak daňový úrad zistí, že nie sú splnené podmienky na registráciu, nevydá osvedčenie, nepridelí IČ DPH a o tejto skutočnosti vydá rozhodnutie, proti ktorému nie je možné podať odvolanie.
Orgán verejnej moci ako zdaniteľná osoba
V zmysle § 3 ods. 4 zákona o DPH štátne orgány a ich rozpočtové organizácie, štátne fondy, orgány územnej samosprávy a ich rozpočtové organizácie a iné právnické osoby, ktoré sú orgánmi verejnej moci (patria sem aj príspevkové organizácie, ak vykonávajú činnosti vo verejnom záujme), sa z pohľadu zákona o DPH nepovažujú za zdaniteľné osoby (teda sa nevzťahuje sa na ne zákon o DPH), keď konajú v rozsahu svojej hlavnej činnosti, a to ani v prípade, ak prijímajú v súvislosti s touto činnosťou platby okrem 2 výnimiek:
Ak orgán verejnej moci vykonáva činnosť, ktorá môže konkurovať činnosti podnikateľa, avšak len v tom prípade, že orgán verejnej moci svojou činnosťou, ktorú môže vykonávať aj podnikateľský subjekt, výrazne narušuje alebo môže výrazne narušiť hospodársku súťaž. Kritériá pre posúdenie výrazného narušenia hospodárskej súťaže nie sú zákonom bližšie určené, preto je každý prípad potrebné posúdiť individuálne. Podporne je možné vychádzať z kritérií uvedených v Metodickom pokyne k registrácii subjektov uvedených v § 3 ods. 4 a k registrácii príspevkových organizácií podľa zákona č. 222/2004 Z.z. o dani z pridanej hodnoty v znení neskorších predpisov [.pdf; 129 kB; nové okno]a z judikatúry Spoločenstva – rozhodnutia Súdneho dvora – napr. spojený prípad C-231/87 a C-129/88, C-288/07, C-102/08.
Prenájom nehnuteľností mestom: Mesto prenajíma vlastné nehnuteľnosti občanom, ale aj podnikateľom. Považuje sa mesto z titulu prenájmu nehnuteľností za zdaniteľnú osobu?
Riešenie: Vzhľadom k tomu, že prenájom nehnuteľností je v zmysle § 38 ods. 3 zákona o DPH oslobodený od dane, oslobodenie od dane môže uplatniť aj podnikateľ – platiteľ DPH, preto DPH neovplyvňuje cenu prenájmu, čo znamená, že v danom prípade nemôže dôjsť k narušeniu hospodárskej súťaže, a preto mesto pri nájme nehnuteľností nekoná ako zdaniteľná osoba.
Činnosti pôdohospodárskych sprostredkovateľských agentúr týkajúce sa pôdohospodárskych produktov vykonávané podľa predpisov o spoločnej organizácii trhu s týmito produktmi
Prevádzkovanie predajní pre zamestnancov, prevádzkovanie jedální pre zamestnancov a prevádzkovanie podobných prevádzok
Činnosti verejnoprávnej televízie a verejnoprávneho rozhlasu iné ako tie, ktoré sú oslobodené od dane podľa § 36.
Dodanie vody obcou: Obec dodáva pre svojich obyvateľov pitnú vodu na pokračujúcej báze a z týchto dodávok dosahuje pravidelný príjem. Je obec z týchto dodávok považovaná za zdaniteľnú osobu?
Riešenie: Ak obec vykonáva dodanie vody na pokračujúcej báze a z tejto činnosti dosahuje príjmy, t.j. táto činnosť nie je vykonávaná v zanedbateľnom rozsahu, potom je obec v rozsahu tejto činnosti považovaná za zdaniteľnú osobu.
Podrobné informácie k uvedenej problematike nájdete v Metodickom pokyne k registrácii subjektov uvedených v § 3 ods. 4 a k registrácii príspevkových organizácií podľa zákona č. 222/2004 Z.z. o dani z pridanej hodnoty v znení neskorších predpisov [.pdf; 129 kB; nové okno]
Povinnosti a práva orgánu verejnej moci ako zdaniteľnej osoby
ak je orgán verejnej moci v rozsahu niektorých činností považovaný za zdaniteľnú osobu, musí si sledovať obrat zo zdaniteľnej činnosti a registrovať za platiteľa DPH, ak dosiahne zákonom stanovený obrat (§ 4 ods. 1 a 7 zákona o DPH), príp. sa môže stať platiteľom dane zo zákona v zmysle § 4 ods. 4 zákona o DPH,
ak sa stane platiteľom DPH, je vo všeobecnosti povinný odvádzať daň z tých plnení, v rámci ktorých sa považuje za zdaniteľnú osobu (z ostatných činností nie),
môže si ako platiteľ dane vo všeobecnosti uplatniť odpočítanie dane z tých prijatých tovarov a služieb, ktoré súvisia s jeho zdaniteľnou činnosťou,
ako platiteľ dane zo svojej ekonomickej činnosti podáva daňové priznania podľa § 78 zákona o DPH, kontrolné výkazy podľa § 78a, vedie záznamy podľa § 70 zákona o DPH, atď.
Ak zdaniteľnej osobe vznikla povinnosť podať žiadosť o registráciu pre daň a túto žiadosť nepodala resp. ju podala oneskorene, zákon o DPH v § 69 ods. 13, § 55 ods. 3, § 78 ods. 9 a
§ 85f ods. 1 upravuje povinnosti a práva tejto zdaniteľnej osoby za obdobie, v ktorom mala byť platiteľom DPH. Za nesplnenie registračnej povinnosti daňový úrad uloží pokutu v zmysle zákona č. 563/2009 Z.z o správe daní (daňový poriadok).
Obdobie, v ktorom osoba mala byť platiteľom DPH
Obdobie, v ktorom tuzemská zdaniteľná osoba mala byť platiteľom dane, je definované v § 55 ods. 3 zákona o DPH. Obdobím, v ktorom osoba mala byť platiteľom, sa rozumie obdobie, ktoré sa začína 31. dňom po dni, keď osoba bola povinná najneskôr podať žiadosť o registráciu pre daň a končí dňom, ktorý predchádza dňu registrácie za platiteľa dane.
Tuzemská zdaniteľná osoba dosiahla obrat 49 790 eur k 31.3.2019. Žiadosť o registráciu pre daň mala podať do 20. 4.2019. Žiadosť o registráciu však podala až 20.7.2019 a daňový úrad zaregistroval zdaniteľnú osobu za platiteľa DPH od 1.8.2019. Za ktoré obdobie mala mať zdaniteľná osoba postavenie platiteľa dane?
Riešenie: Obdobie, v ktorom zdaniteľná osoba mala byť platiteľom dane, začína 31. deň po dni, keď osoba bola povinná najneskôr podať žiadosť o registráciu pre daň, t.j. 21.5.2019 a končí dňom, ktorý predchádza dňu registrácie, t.j. 31.7.2019.
Vysporiadanie dane
Ak tuzemská zdaniteľná osoba nepodala žiadosť o registráciu alebo podala žiadosť o registráciu oneskorene a toto oneskorenie je viac ako 30 dní, je zdaniteľná osoba povinná odviesť daň na výstupe z dodávok tovarov a služieb, pri ktorých jej vznikla daňová povinnosť v tomto období. Uvedenú povinnosť upravuje § 69 ods. 13 zákona o DPH.
Okrem povinnosti odviesť daň z tovarov a služieb za obdobie, v ktorom osoba mala byť registrovaná pre daň, zákon o DPH v § 55 ods. 3 priznáva osobe, ktorá mala byť platiteľom dane aj právo na odpočítanie dane z prijatých tovarov a služieb od platiteľa dane za toto obdobie.
Okrem toho si táto osoba môže odpočítať daň z majetku, ktorý nadobudla pred registráciou v zmysle § 55 ods. 1 zákona o DPH.
Zdaniteľná osoba podáva daňové priznanie za obdobie, v ktorom mala byť platiteľom dane, v zmysle § 78 ods. 9 zákona o DPH. Zdaniteľná osoba podáva za uvedené obdobie jedno daňové priznanie – tzv. mimoriadne daňové priznanie. Na prvej strane daňového priznania zdaniteľná osoba pri zdaňovacom období označí len kalendárny rok, v ktorom podáva toto mimoriadne daňové priznanie.
V mimoriadnom daňovom priznaní uvedie zdaniteľné obchody, pri ktorých jej vznikla povinnosť odviesť daň v zmysle § 69 ods. 13 zákona o DPH a zároveň si môže uplatniť odpočítanie dane z prijatých tovarov a služieb od platiteľov za toto obdobie v zmysle § 55 ods. 3 zákona o DPH resp. odpočítanie dane z tovarov, ktoré nakúpila ešte pred obdobím, v ktorom mala mať postavenie platiteľa dane, ak tieto tovary dodala v období, v ktorom mala mať postavenie platiteľa dane a daň z dodania týchto tovarov odvádza podľa § 69 ods. 13 zákona o DPH.
Ak výsledkom mimoriadneho daňového priznania je vlastná daňová povinnosť (riadok 31 daňového priznania), je zdaniteľná osoba povinná túto daň zaplatiť v lehote na podanie tohto daňového priznania.
Ak odpočítanie dane v mimoriadnom daňovom priznaní prevyšuje daň, ktorú jej osoba povinná platiť, nejde o nadmerný odpočet. Daň, ktorá prevyšuje splatnú daň, daňový úrad vráti po vykonaní daňovej kontroly v lehote desiatich dní od skončenia kontroly. Suma dane predstavujúca prevýšenie odpočítanej dane nad daňou, ktorú je osoba povinná platiť, sa uvádza v daňovom priznaní v riadku 31 (vlastná daňová povinnosť) so znamienkom mínus.
Kto môže požiadať o registráciu skupiny
Finančne spojenými zdaniteľnými osobami sú osoby, z ktorých jedna alebo viac osôb je ovládaných ovládajúcou osobou (§ 66a Obchodného zákonníka).
Práva a povinnosti skupiny po registrácii skupiny
Všetky daňové povinnosti týkajúce sa DPH plní za skupinu zástupca skupiny. Rovnako uplatňuje aj právo na odpočítanie dane. To znamená, že zástupca skupiny:
Podáva jedno daňové priznanie za skupinu (ako aj dodatočné daňové priznanie)
Podáva jeden kontrolný výkaz za skupinu
Podáva jeden súhrnný výkaz za skupinu
Vedie za skupinu záznamy podľa § 70 zákona o DPH
Podáva žiadosti v prípade pristúpenia nového člena skupiny, vystúpenia člena zo skupiny a zrušenia skupiny.
Podrobnejšie informácie k uplatňovaniu DPH skupinou nájdete v Metodickom pokyne k uplatňovaniu DPH pri skupinovej registrácii podľa zákona č. 222/2004 Z. z. o dani z pridanej hodnoty v znení neskorších predpisov v znení dodatku č. 1 [.pdf; 260 kB; nové okno] a v Metodickom pokyne k uplatňovaniu DPH skupinou podľa zákona č. 222/2004 Z. z. o dani z pridanej hodnoty v znení neskorších predpisov [.pdf; 249 kB; nové okno].
zdaniteľným osobám, ktoré nie sú registrované pre DPH v SR,
právnickej osobe, ktorá nie je zdaniteľnou osobou (nevykonáva ekonomickú činnosť v zmysle zákona o DPH – napr. rozpočtová alebo príspevková organizácia)
ak tieto osoby:
nadobudnú tovar v tuzemsku z iného členského štátu, ktorého nadobudnutím celková hodnota tovaru bez dane dosiahne v kalendárom roku 14 000 eur.
Čo sa rozumie nadobudnutím tovaru v tuzemsku z iného členského štátu
Nadobudnutie tovaru v tuzemsku z iného členského štátu je definované v § 11 zákona o DPH. Nadobudnutím tovaru v tuzemsku z iného členského štátu sa rozumie nadobudnutie práva nakladať ako vlastník s hnuteľným hmotným majetkom odoslaným alebo prepraveným nadobúdateľovi dodávateľom alebo nadobúdateľom alebo na ich účet do tuzemska z iného členského štátu.
Aby nadobudnutie tovaru bolo predmetom dane, musia byť splnené tieto podmienky:
nadobúdateľ získa právo disponovať s tovarom ako vlastník
predávajúci má pridelené identifikačné číslo pre DPH v inom členskom štáte
tovar je z iného členského štátu fyzicky dodaný do tuzemska, pričom prepravu tovaru môže vykonať dodávateľ alebo odberateľ alebo iná osoba na účet dodávateľa alebo odberateľa
nadobudnutie tovaru je za odplatu.
Čo sa započítava do hodnoty 14 000 eur
Podnikateľ, ktorý nie je registrovaný pre DPH, nadobúdal tovar od januára 2018 do novembra 2018 od českého dodávateľa, ktorý je v ČR identifikovaný pre daň, v celkovej hodnote bez DPH 8 500 eur, ktorý si sám odberateľ prepravil z ČR do tuzemska. V decembri si ide podnikateľ kúpiť nový dopravný prostriedok v hodnote 13 000 eur do Nemecka, pričom predávajúci je osobou identifikovanou pre daň v Nemecku. Podnikateľ si nový dopravný prostriedok dovezie na vlastné náklady do SR v decembri 2018. Má podnikateľ povinnosť sa zaregistrovať podľa § 7 zákona o DPH pred nadobudnutím nového dopravného prostriedku?
Riešenie: Podnikateľ nemá povinnosť podať žiadosť o registráciu pre daň v zmysle § 7 zákona o DPH, pretože v kalendárnom roku 2018 hodnota nadobudnutých tovarov v SR nedosiahla hodnotu 14 000 eur – do hodnoty 14 000 eur sa nezapočíta hodnota nadobudnutého nového dopravného prostriedku vo výške 13 000 eur, avšak podnikateľ je povinný odviesť daň pri nadobudnutí nového dopravného prostriedku bez povinnosti registrácie (§ 11 ods. 3, § 78 ods. 3 zákona o DPH).
Slovenský podnikateľ, ktorý nie je registrovaný pre daň v SR, nadobudol v mesiaci jún 2018 stroj z Rakúska od rakúskeho dodávateľa, ktorý je v Rakúsku identifikovaný pre daň, v hodnote bez dane 5 000 eur. V novembri 2018 si slovenský podnikateľ objednal od toho istého dodávateľa ďalší stroj v hodnote bez dane 9 000 eur, ktorý mu dodávateľ dovezie do tuzemska v mesiaci november 2018. Je slovenský podnikateľ povinný podať žiadosť o registráciu pre daň pred kúpou druhého stroja alebo sa hodnota každej dodávky posudzuje samostatne?
Riešenie: Slovenský podnikateľ je povinný podať žiadosť o registráciu pre daň v zmysle § 7 zákona o DPH pred nadobudnutím druhého stroja, pretože nadobudnutím druhého stroja celková hodnota tovaru bez dane dosiahne v kalendárnom roku sumu 14 000 eur.
Daňový úrad žiadateľa na základe žiadosti o registráciu zaregistruje, vydá mu osvedčenie o registrácii a pridelí mu identifikačné číslo pre daň bezodkladne, najneskôr do 7 dní odo dňa doručenia žiadosti.
Registráciou podľa § 7 zákona o DPH sa daná osoba nestáva platiteľom dane, aj keď má pridelené IČ DPH. Má povinnosť zaplatiť daň z nadobudnutia tovaru v SR z iného členského štátu, avšak nemá nárok na odpočítanie dane.
Nadobúdateľ sa môže rozhodnúť, že bude zdaňovať nadobudnutie tovaru pred dosiahnutím hodnoty 14 000 € a toto svoje rozhodnutie oznámi písomne daňovému úradu pri podaní žiadosti o registráciu pre daň podľa § 7 zákona o DPH. Zdaňovanie nadobudnutia tovaru je nadobúdateľ povinný uplatňovať najmenej po dobu dvoch kalendárnych rokov.
Nadobudnutie tovaru osobou, ktorá je už registrovaná na daň podľa § 7a zákona o DPH
Ak zdaniteľná osoba je už v SR registrovaná pre DPH podľa § 7a zákona o DPH (t.j. z titulu dodania/prijatia služieb do/z iného členského štátu, pri ktorých sa miesto dodania určí podľa
§ 15 ods. 1 zákona o DPH a osobou povinnou platiť daň je príjemca služby) a ide nadobúdať tovar z iného členského štátu od osoby identifikovanej pre daň v inom členskom štáte, ktorým celková hodnota nadobudnutých tovarov v kalendárnom roku dosiahne hodnotu 14 000 eur, žiadosť o registráciu nepodáva, pretože už je registrovaná pre DPH v zmysle § 7a zákona o DPH. Tovar z iného členského štátu si bude objednávať pod identifikačným číslom, ktoré jej bolo pridelené podľa § 7a zákona o DPH a následne má povinnosť zdaniť nadobudnutie tovaru.
neoznámi dodávateľovi tovaru svoje IČ DPH; dodávateľ bude fakturovať dodávku tovaru s daňou svojho členského štátu a nadobúdateľ nemá povinnosť odviesť daň v SR z nadobudnutého tovaru,
oznámi dodávateľovi svoje IČ DPH a teda sa rozhodne, že bude dobrovoľne zdaňovať nadobudnutie tovaru pred dosiahnutím hodnoty 14 000 eur; dodávateľ bude fakturovať dodávku tovaru bez DPH a nadobúdateľ má povinnosť odviesť daň v SR z nadobudnutého tovaru.
Riešenie: Ak zdaniteľná osoba registrovaná pre DPH v zmysle § 7a zákona o DPH nadobúda tovar z iného členského štátu, ktorého nadobudnutím nepresiahne limit 14 000 eur, ktorý je stanovený v § 7 zákona o DPH, nie je nadobudnutie tovaru povinná zdaniť daňou z pridanej hodnoty, t.j. nemusí českému dodávateľovi oznámiť svoje IČ DPH. Ak by však táto zdaniteľná osoba oznámila svoje IČ DPH dodávateľovi v súvislosti s nadobudnutím tovaru, potom je povinná zdaniť nadobudnutie tovaru v tuzemsku v zmysle § 69 ods. 6 zákona o DPH, aj keď nadobudnutím tovaru nedosiahla vyššie uvedený limit.
Nadobudnutie tovaru osobou, ktorá je už registrovaná za platiteľa dane podľa (§ 4, § 4a, § 5 alebo § 6 zákona o DPH)
Aké povinnosti má nadobúdateľ pri nadobudnutí tovaru v tuzemsku
Po pridelení identifikačného čísla pre DPH podľa § 7 zákona o DPH si táto osoba musí dodanie tovarov z iných členských štátov objednávať pod prideleným identifikačným číslom pre DPH
Nadobúdateľ je pri nadobudnutí tovaru v tuzemsku z iného členského štátu v zmysle § 69 ods. 6 zákona o DPH osobou povinnou platiť daň, avšak nemá právo na odpočítanie dane.
Ak nadobúdateľ nadobudne tovar z iného členského štátu, je povinný podať daňové priznanie do 25 dní po skončení kalendárneho mesiaca, v ktorom vznikla daňová povinnosť a v rovnakej lehote zaplatiť daň (do 5€ sa daň neplatí)
Nadobúdateľ vedie záznamy o nadobudnutých tovaroch v zmysle § 70 zákona o DPH.
Ak by vyššie uvedené osoby nadobudli tovar v tuzemsku z iného členského štátu a vznikla im povinnosť podať žiadosť o registráciu v zmysle § 7 zákona o DPH a túto povinnosť si nesplnili, sú aj v tomto prípade povinné odviesť daň z nadobudnutia tovaru. Za nesplnenie registračnej povinnosti daňový úrad uloží pokutu v zmysle zákona č. 563/2009 Z.z o správe daní (daňový poriadok).
Registráciu zdaniteľnej osoby, ktorá nie je registrovaná pre daň, pri prijatí a dodaní služieb z/do iného členského štátu, pri ktorých sa miesto dodania určí podľa § 15 ods. 1 zákona o DPH, upravuje § 7a zákona o DPH.
Zdaniteľná osoba, ktorá nie je registrovaná pre daň, je povinná sa registrovať:
Pred prijatím služby z iného členského štátu, pri ktorej jej vzniká povinnosť platiť daň podľa § 69 ods. 3 zákona o DPH alebo
Pred dodaním služby do iného členského štátu, pri ktorej sa určí miesto dodania podľa § 15 ods. 1 zákona o DPH a osobou povinnou platiť daň je príjemca služby.
Viac informácií k miestu dodania služieb nájdete v časti Miesto dodania služieb.
Príklad č. 1 – prijatie reklamnej služby: Rakúsky podnikateľ so sídlom a identifikačným číslom pre DPH prideleným v Rakúsku, uzatvoril zmluvu so slovenským podnikateľom, ktorý nie je identifikovaný pre daň, na dodanie reklamnej služby. Má slovenský podnikateľ povinnosť podať žiadosť o registráciu v zmysle § 7a zákona o DPH?
Riešenie: Pre posúdenie registračnej povinnosti je potrebné určiť miesto dodania služby. Miesto dodania reklamnej služby sa v danom prípade určí podľa § 15 ods. 1 zákona o DPH, t.j. miesto je tam, kde má príjemca služby sídlo, miesto podnikania, prevádzkareň alebo bydlisko, t.j. tuzemsko. Zdaniteľná osoba je povinná pred prijatím reklamnej služby podať žiadosť o registráciu pre daň podľa § 7a zákona o DPH. Slovenský podnikateľ je pri prijatí služby osobou povinnou platiť daň podľa § 69 ods. 3 zákona o DPH.
Príklad č. 2 – dodanie prepravy tovaru: Maďarský podnikateľ, ktorý je v Maďarsku identifikovaný pre daň, si u slovenského podnikateľa, ktorý nie je registrovaný pre DPH, objedná prepravu tovaru z tuzemska do Maďarska. Je slovenský podnikateľ povinný podať žiadosť o registráciu v zmysle § 7a zákona o DPH?
Riešenie: Pre posúdenie registračnej povinnosti je potrebné určiť miesto dodania služby. Ak zdaniteľná osoba poskytne prepravnú službu tovaru zdaniteľnej osobe, miesto dodania sa posúdi podľa § 15 ods. 1 zákona o DPH. V danom prípade miesto dodania prepravnej služby tovaru medzi členskými štátmi je miesto, kde má príjemca služby sídlo alebo miesto podnikania, t.j. Maďarsko. Slovenský poskytovateľ služby je povinný pred dodaním prepravnej služby podať žiadosť o registráciu pre daň v zmysle § 7a zákona DPH.
Kedy sa žiadosť nepodáva
Žiadosť registráciu pre daň podľa § 7a zákona o DPH nepodáva zdaniteľná osoba, ak
Je už registrovaná pre daň podľa § 7 zákona o DPH alebo je registrovaná za platiteľa dane (podľa § 4, § 4a, § 5, § 6)
Prijme službu, ktorá je v tuzemsku oslobodená od dane resp. dodá službu, ktorá je v členskom štáte príjemcu služby oslobodená od dane
Prijme službu od osoby z tretieho štátu resp. dodá službu osobe z tretieho štátu
Prijme službu od nezdaniteľnej osoby alebo dodá službu nezdaniteľnej osobe
Prijme alebo dodá službu, pri ktorej sa miesto dodania neurčí podľa § 15 ods. 1 zákona o DPH, ale podľa iných ustanovení zákona o DPH (podľa § 16 resp. podľa § 15 ods. 2 zákona o DPH).
Príklad č. 1 - dodanie služby oslobodenej od dane: Český podnikateľ so sídlom a identifikačným číslom pre DPH prideleným v Českej republike si u dopravcu – slovenského podnikateľa, ktorý nie je registrovaný pre DPH, objedná prepravu tovaru zo Slovenska do Švajčiarska. Vzniká slovenskému podnikateľovi povinnosť registrovať sa podľa § 7a zákona o DPH?
Riešenie: Pre posúdenie registračnej povinnosti je potrebné určiť miesto dodania služby a zistiť, či služba podlieha dani. Miesto dodania prepravnej služby tovaru medzi dvomi zdaniteľnými osobami sa určí podľa § 15 ods. 1 zákona o DPH, t.j. miesto je tam, kde má príjemca služby sídlo - Česká republika. Ak je prepravná služba spojená s vývozom tovaru oslobodená od dane v ČR (obdoba nášho § 47 ods. 6 zákona o DPH), slovenský podnikateľ nie je povinný podať žiadosť o registráciu pre daň v zmysle § 7a zákona o DPH.
Príklad č. 2 – dodanie stavebných prác na nehnuteľnosti nachádzajúcej sa v SR: Právnická osoba so sídlom v SR, ktorá nie je v SR registrovaná pre DPH, uzatvorila zmluvu na poskytovanie stavebných prác na nehnuteľnosti nachádzajúcej sa v SR, s nemeckým podnikateľom, ktorý má v Nemecku pridelené identifikačné číslo pre daň. Je právnická osoba povinná sa registrovať pre daň podľa § 7a zákona o DPH pred poskytnutím uvedených služieb?
Riešenie: Pre správe posúdenie povinnosti registrácie je potrebné určiť miesto dodania služby. V prípade poskytnutia stavebných prác sa miesto dodania služby určí podľa § 16 ods. 1 zákona o DPH, t.j. miesto je tam, kde sa nehnuteľnosť nachádza, teda v SR. Pretože miesto dodania uvedených služieb sa neurčí podľa § 15 ods. 1 zákona o DPH, registračná povinnosť podľa § 7a zákona o DPH sa na právnickú osobu nevzťahuje.
Príklad č. 3 – dodanie stavebných prác na nehnuteľnosti nachádzajúcej sa v inom členskom štáte: Fyzická osoba s trvalým pobytom v SR, ktorá nie je v SR registrovaná pre DPH, uzatvorila zmluvu na poskytovanie stavebných prác na nehnuteľnosti nachádzajúcej sa v Nemecku, s nemeckým podnikateľom, ktorý má v Nemecku pridelené identifikačné číslo pre daň. Je právnická osoba povinná sa registrovať pre daň podľa § 7a zákona o DPH pred poskytnutím uvedených služieb?
Riešenie: Pre správne posúdenie povinnosti registrácie je potrebné určiť miesto dodania služby. V prípade poskytnutia stavebných prác sa miesto dodania služby určí podľa § 16 ods. 1 zákona o DPH, t.j. miesto je tam, kde sa nehnuteľnosť nachádza, teda v Nemecku. Pretože miesto dodania uvedených služieb sa neurčí podľa § 15 ods. 1 zákona o DPH, registračná povinnosť podľa § 7a zákona o DPH sa na fyzickú osobu nevzťahuje. Zároveň sa hodnota bez dane týchto služieb nezahŕňa do obratu pre účely registrácie za platiteľa DPH v zmysle § 4 zákona o DPH, pretože ich miesto dodania nie je v SR.
Príklad č. 4 – dodanie opravy stroja pre zahraničnú osobou z tretieho štátu: Zdaniteľná osoba, ktorá nie je v SR registrovaná pre DPH, sa dohodla s ukrajinským podnikateľom, že mu opraví stroj nachádzajúci sa na území SR. Je zdaniteľná osoba povinná podať žiadosť o registráciu v zmysle § 7a zákona o DPH?
Riešenie: Pre správne posúdenie povinnosti registrácie je potrebné určiť miesto dodania služby. V prípade poskytnutia opravy stroja pre zdaniteľnú osobu z tretieho štátu sa miesto dodania určí podľa § 15 ods. 1 zákona o DPH, t.j. miesto je tam, kde je príjemca služby usadený, t.j. v treťom štáte. Pretože služba nemá miesto dodania v inom členskom štáte, ale v treťom štáte, zdaniteľná osoba nie je povinná sa registrovať pre daň v zmysle § 7a zákona o DPH.
Žiadosť o registráciu pre daň podľa § 7a zákona o DPH sa podáva pred prvým prijatím služby z iného členského štátu, pri ktorej príjemcovi služby vzniká daňová povinnosť podľa § 69 ods. 3 zákona o DPH alebo pred prvým dodaním služby do iného členského štátu, pri ktorej sa miesto dodania určí podľa § 15 ods. 1 zákona o DPH a osobou povinnou platiť daň je príjemca služby.
Hodnota prijatých resp. poskytnutých služieb nie je rozhodujúca, t.j. zdaniteľná osoba sa v zmysle vyššie uvedeného musí registrovať pred prijatím alebo poskytnutím služby bez ohľadu na hodnotu prijatej alebo dodanej služby.
Daňový úrad zdaniteľnú osobu zaregistruje, vydá jej osvedčenie o registrácii a pridelí jej identifikačné číslo pre daň najneskôr do 7 dní odo dňa doručenia žiadosti.
Registráciou podľa § 7a zákona o DPH sa zdaniteľná osoba nestáva platiteľom dane. Zdaniteľná osoba má povinnosť zaplatiť daň z prijatej služby, ale nemá nárok na odpočítanie dane.
Aké povinnosti zdaniteľnej osobe registráciou podľa § 7a zákona o DPH vzniknú:
1. Prijatie služby z iného členského štátu
Po pridelení identifikačného čísla pre DPH si táto osoba musí služby z iného členského štátu, pri ktorých sa miesto dodania určí podľa § 15 ods. 1 zákona o DPH, objednávať pod týmto číslom
Pri prijatí služby má povinnosť odviesť daň v SR podľa § 69 ods. 3 zákona o DPH (dodávateľ z iného členského štátu nebude v takomto prípade účtovať k cene DPH), avšak nemá nárok na odpočítanie dane.
Pri prijatí služby je povinná podať daňové priznanie do 25 dní po skončení kalendárneho mesiaca, v ktorom vznikla daňová povinnosť a v rovnakej lehote zaplatiť daň (do 5 eur sa daň neplatí).
Vedie záznamy v zmysle § 70 zákona o DPH o prijatých službách, pri ktorých je povinná platiť daň podľa § 69 ods. 3 zákona o DPH.
2. Dodanie služby do iného členského štátu
Po pridelení identifikačného čísla bude zdaniteľná osoba dodávať služby pod týmto číslom
Podá súhrnný výkaz za kalendárny štvrťrok v zmysle § 80 zákona o DPH do 25 dní po ukončení kalendárneho štvrťroka, v ktorom dodala služby, pri ktorých je miesto dodania podľa § 15 ods. 1 zákona o DPH v inom členskom štáte a osobou povinnou platiť daň je príjemca služby (v daňovom priznaní sa tieto služby neuvádzajú).
Vedie záznamy v zmysle § 70 zákona o DPH o dodaných službách s miestom dodania v inom členskom štáte podľa § 15 ods. 1 zákona o DPH.